Na Slovensku je asi málo ľudí, ktorí ešte nepoznajú 15 minútového kuchára. Gabo Kocák učil Slovákov variť rýchlo a chutne. Osobne mám pocit, že táto rola pre neho nie je až tak stvorená (možno preto som videl maximálne 3 minúty…skoro ako pri porne). Nie že by som ho nerád videl na obrazovke. skôr mám pocit, že táto pozícia dehonestuje jeho profesionalitu. Ja som sa s jeho jedlom stretol prvýkrát v Culináriu, kde som mal pár výhrad. Druhýkrát som ochutnal jeho jedlo v decembri na degustačke s Maťom Zahumenským, kde vznikol aj nápad na tento rozhovor. Tu je Gabo Kocák a pár otázok na jeho osobu.
Ahoj. Na úvod sa nám v krátkosti predstav. Mohol by si opísať Gaba Kocáka ako človeka? Čo robíš a kde všade ťa môžeme stretnúť?
Ahoj, ako človeka? To neviem posúdiť sám, berte ma ako Gaba Kocáka a rest nechám na iných. Varím, to je moja pasia a hlavne mám to šťastie robiť to, čo robiť chcem a čo ma napĺňa a zároveň posúva v živote. Stretnúť sa môžeme všade, keďže lietam po Slovensku.
Si asi najznámejší slovenský kuchár. Aké ale boli tvoje začiatky? Čo ťa priviedlo k vareniu?
Fúú, to neviem, či najznámejší, možno najrýchlejší…Srandujem. Začiatky boli ťažké ako všetky a všetko, keď sa niekam chceš prebojovať v živote a niečo dokázať. K vareniu ma priviedol určite otec, keďže varieval často.
Čo ťa fascinuje na príprave jedla?
Voľnosť, sloboda, nekonečné možnosti ,emócie ,radosť ,kreativita -viem byť sám sebou.
Máš nejaké obľúbené suroviny? Uveď nám napríklad jednu surovinu, ktorú by si vedel použiť v každom jedle, ktoré do konca života pripravíš.
Jasné, soľ ,olivový olej a maslo. Áno, všetky, ktoré som vymenoval a ešte čierne korenie.
Asi najviac nenávidená otázka. Obľúbené jedlo?
Všetko, čo nesie rukopis a emócie toho, kto to jedlo pripravoval.
Ktoré jedlo alebo surovinu naopak nemusíš?
Všetko, v čom nie je žiadna emócia ani rukopis kuchára, všetko, k čomu sa pristupuje bezohľadne hlúpo, laicky a bez rešpektu.
Ako by si charakterizoval svoje jedlo? Skús ho pomenovať napríklad nejakou kategóriou z pornhubu.
Femínne, ženské sexi… ale vie byť aj maskulínne ..ha ha
(ja som fakt čakal, že napíše hentai)
Ktoré kuchyne sú tvoje obľúbené? U teba je cítiť vplyv Ázie, no v značnej miere si asi ovplyvnený aj severskou kuchyňou. Čo hovoríš na slovenskú gastronómiu? Má nejaké špecifiká, prípadne, čo by si na nej zmenil?
Určite severská s trochou Ázie a štipkou arabského korenia, milujem crossover kuchyňu. Ja nie som v pozícii, aby som hodnotil kuchyňu, akúkoľvek. Špecificky by som trocha pozmenil zmýšľanie a pohľad na jedlo, stravovanie a všetko, čo s tým súvisí.
Bol si celkom kritikom niektorých hygienických noriem. Máš pocit, že sa to mení k lepšiemu?(Narážam na to, že hygiena už niektoré veci konzultuje s prevádzkami.)
Áno, jednoznačne, posúva sa to správnym smerom, čo ma nesmierne teší a verím, že nám RAZ svitne na ešte lepšie časy.
Prejdime ale k tvojej osobe? Kempinski nechcem rozoberať detailne. Povedz nám ale, čo ti dalo pôsobenie v tomto komplexe?
Rozhľad, pochopil som ako funguje korporát, a ako pracovať nielen s hosťom, ale aj so zamestnancami.
Skôr ma zaujíma Lomnica. Zdalo sa mi, že tam bolo tvoje pôsobenie celkom krátke. Prečo si sa rozhodol odísť?
Áno, krátko. Boli to interné záležitosti, nechcem to rozoberať. Hotel je krásny a verím, že sa mu darí aj bez Gaba Kocáka.
Okrem toho si minulý rok zatvoril svoje Culinárium? Čo bolo dôvodom pre toto rozhodnutie? Ja osobne som mal pocit, že jedlo v Culináriu bolo veľmi prispôsobené cestovnému ruchuv danom regióne. Nemal si pocit, že ťa obmedzuje daná lokalita? (pôsobilo veľmi"turisticky", napriek tomu, že chutilo výborne).
Áno, prešli sme rôznymi stupňami vývinu. Dôvod… jednoduchý – v tomto štáte nie je možné podnikať, a to nehovoriac o poctivosti. Na Slovensku už nikdy, ďakujem.
Momentálne pracuješ v košickom Maiku. Čo bolo rozhodujúce pre tvoj prestup? Čo ti môže Maiko priniesť a čo ty jemu dať?
Nenazval by som to prestupom. Som tu, aby som pomohol rozbehnúť menu, nastaviť nejaké veci a odchádzam ďalej. Vieme si odovzdať skúsenosti, to je najdôležitejšie v tomto biznise.
Podľa všetkého konšíš v Maiko sushi, už vieš kam budú smerovať tvoje kroky? Čo od teba môžu čakať tvoji fanúšikovia?
Od mája štartujeme projekt v Spišskej Sobote (časť Popradu,) takže zatiaľ tam a samozrejme rôzne hosťovania a pop-up projekty tento rok.
Ako by si popísal gastroscénu v Košiciach? Zvykneš sa ísť niekde najesť, respektíve máš tu nejakých obľúbených kuchárov?
Vieš čo, ani nie, moc nesledujem žiadnu scénu, hlavne aj keď idem niekde jesť, neriešim to nejak vehementne, pokiaľ sa jedlo naozaj nevymyká z normálu a ako som vravel, všetkých obdivujem, ktorí robia veci tak, ako cítia. Nebudem nikoho menovať, ale je ich dosť, bratia.
Tvoj "odchovanec" Tomáš Tejbus prednedávnom otvoril Folks bistro. Čo hovoríš na tento koncept?
Super, držím palce, Tomi je šikovný, nech otvorí aspoň 10 takýchto; je to jedlo, ktoré hovorí samo za seba, netreba ho komentovať.
A čo zahraniční kuchári? Máš nejakých obľúbencov?
Sergio Herman
Ľudia ťa poznajú hlavne z televíznej obrazovky. Nemáš pocit, že ťa to nejako škatuľkuje, niekedy až dehonestuje tvoje kuchárske umenie?
To nie, ale bol som hocičím a hocikým, počnúc pohlavnými orgánmi, až po pacienta pre logopéda- už to neriešim, nemyslím, že to dehonestovalo kuchárske umenie. Ľudia riešili hlavne mňa, ale to je obraz tejto spoločnosti
Čo je odlišné na varení v reštaurácii a pred kamerou?
Pred kamerou som vedel, že idem teraz variť toto konkrétne jedlo, v reštaurácii pokiaľ nemáš menu, ale a la cart, tak nevieš, čo si hosť vyberie a v reštaurácii si chyby dovoliť nemôžeš, pred kamerou áno, vieš to opraviť, vystrihnúť, atď.
O kuchároch sa hovorí, že vedú celkom "bujarý" život. Vieš o tom svoje aj ty?
Tak to radšej písať nebudem…ha ha ha!
Aký je tvoj obľúbený alko nápoj?
Gin tonic a bubliny.
Nealko?
Gin tonic a bubliny.
O tebe je známe, že si prestal jesť mäso a cvičíš jogu. Prečo si sa takto rozhodol? Aké zmeny si na sebe pozoroval?
Všetky- ale o tom niekedy inokedy.
Neobmedzuje ťa to(myslím hlavne mäso) pri výkone tvojho povolania?
Absolutne nie.
Na záver ešte otázka. Akú požiadavku na úpravu jedla by si hosťovi nikdy nesplnil ?
Takú, ktorá by už nebola mojím rukopisom v mojom jedle.
Čo by si ešte odkázal čitateľom GASTROPORNA?
Life is PORNO.
Gabovi ďakujem za rozhovor a prajem veľa úspechov nielen v gastronomickom svete, ale aj v osobnom živote.